b'\n_START_ARTICLE_\nMija (gora)\n_START_SECTION_\nGozdna \xc5\xbeeleznica na planini Mija\n_START_PARAGRAPH_\n\xc5\xbdeleznica je bila prometna pot za prevoz lesa izpod pobo\xc4\x8dij planine Mija do gozdne \xc5\xbei\xc4\x8dnice na planini Globo\xc4\x8danac (it. Colle Clabociana) nad naseljem Podbela v ob\xc4\x8dini Kobarid._NEWLINE_Po kon\xc4\x8dani prvi svetovni vojni je italijansko privatno podjetje v okolici \xc5\xa0tupice (it. Stupizza) pri\xc4\x8delo izkori\xc5\xa1\xc4\x8dati gozdove. S tem namenom je v letih 1923 do 1925 izgradilo ve\xc4\x8d gozdnih \xc5\xbei\xc4\x8dnic. Ena od njih je potekala iz doline Pradol nad \xc5\xa0tupico proti planini Globo\xc4\x8danac (883 mnm), pod planino Mija. Pod Globo\xc4\x8dancem je bila zgornja postaja \xc5\xbei\xc4\x8dnice in prekladalna plo\xc5\xa1\xc4\x8dad. Na tem mestu se je pri\xc4\x8dela gozdna \xc5\xbeeleznica, ki je tekla proti severuvzhodu po dana\xc5\xa1njem slovenskem ozemlju v pobo\xc4\x8dje Mije._NEWLINE_Proga je bila dolga okoli 3,5 km in je potekala po te\xc5\xbeavnem kra\xc5\xa1kem terenu z vrsto suhozidnih kamnitih nasipov in opornih zidov. Podrobnej\xc5\xa1i tehni\xc4\x8dni podatki o sami progi so \xc5\xbeal izgubljeni, vendar g. Brate v knjigi Gozdne \xc5\xbeeleznice na Slovenskem predvideva, da je bila tirna \xc5\xa1irina 60 cm. Delavci so tovorne vagon\xc4\x8dke ro\xc4\x8dno porivali v gozd, od koder so se nalo\xc5\xbeeni samote\xc5\xbeno vra\xc4\x8dali do \xc5\xbei\xc4\x8dnice, saj je imela proga enakomeren padec. \xc5\xa0e pred drugo svetovno vojno so bili gozdovi pod Mijo posekani, zato so progo opustili, tirnice pa pustili le\xc5\xbeati v gozdu.\n_START_SECTION_\nGozdna \xc5\xbeeleznica na spodnji planini Mija\n_START_PARAGRAPH_\nPredstavljala je prometna pot za prevoz lesa v dolino reke Nadi\xc5\xbee pri naselju Robi\xc4\x8d v ob\xc4\x8dini Kobarid. Leta 1935 so tirnice opu\xc5\xa1\xc4\x8dene gozdne \xc5\xbeeleznice na planini Mija, ki so le\xc5\xbeali v gozdovih pod Mijo, razstavili in jih prenesli na planino Spodnja Mija, ki se razprostira na vi\xc5\xa1ini okoli 800 mnm nad naseljem Podbela v ob\xc4\x8dini Kobarid._NEWLINE_Po progi, ki je bila dolga 2,5 km, s tirno \xc5\xa1irino 60 cm in enakomernim padcem, so samote\xc5\xbeno preva\xc5\xbeali les do zgornje postaje gozdne \xc5\xbei\xc4\x8dnice, od koder so ga spu\xc5\xa1\xc4\x8dali proti Robi\xc4\x8du v dolino Nadi\xc5\xbee. Proga med drugo svetovno vojno ni obratovala, pa tudi takoj po vojni dolgo \xc4\x8dasa ni bila v uporabi. Okoli leta 1959 so iz njenih ostankov zgradili novo in kraj\xc5\xa1o progo, vendar ni do\xc4\x8dakala dolgega obratovanja, saj jo je nadomestila gozdna cesta.'